**Приложение № 2.2 към чл. 35, ал. 1, т. 4, буква "б"**

|  |
| --- |
| **ОДОБРИЛ,**  **МИНИСТЪР НА ФИНАНСИТЕ:**  **ФИНАНСОВА ОБОСНОВКА**  ОТНОСНО: **Проект на Постановление на Министерския съвет за изменение и допълнение на нормативни актове на Министерския съвет**  **1. Мотиви и цел за внасяне за разглеждане в Министерския съвет на проекта на Постановлението на Министерския съвет за изменение и допълнение на нормативни актове на Министерския съвет**  Проектът на Постановление на Министерския съвет (ПМС) за изменение и допълнение на нормативни актове на Министерския съвет предвижда изменение и допълнение на Наредба за условията и реда за извършване на оценка на въздействието върху околната среда (Наредба за ОВОС), Наредба за условията и реда за извършване на екологична оценка на планове и програми (Наредба за ЕО), Наредба за условията и реда за издаване на комплексни разрешителни (Наредба за КР) и Наредба за предотвратяване на големи аварии с опасни вещества и ограничаване на последствията от тях (Наредба за Севезо).  Предложеният проект е разработен във връзка с изпълнение на Решение на Министерския съвет (РМС) № 704/05.10.2018 г. за приемане на мерки за трансформация на административно обслужване. С него се изпълняват мерки на правителството за намаляване на административната и регулаторната тежест върху гражданите и бизнеса, както и приоритети от Програмата за управление на правителството на Република България за периода 2017 – 2021 г.  Направен е преглед на регулаторните режими и предоставяните административни услуги в обхвата на глава VІ и глава VІІ от Закона за опазване на околната среда (ЗООС).  С проекта на Постановление са предложени нови текстове и промени в сега действащите такива, в изпълнение на мерките от РМС № 704/05.10.2018 г.:   * уреждане на основополагащ принцип на осигуряване по служебен път на информация и/или документация; * възможността МОСВ/РИОСВ да предоставят на други административни органи документи и информация, необходими за издаваните от тях услуги; * прецизиране на образците на заявления за издаване на административни услуги, като се премахва изискването за поставяне на печат, посочването на ЕИК, предоставянето на скици и др. документи и/или информация, която може да бъде изискана по служебен път; * намаляване броя на изискваните от заявителите документи; * премахване и/или намаляване на допълнителните изисквания към документите, които се представят при заявяване на административните услуги.   В Наредбата за ОВОС и Наредбата за ЕО се урежда предоставяне на услугите като вътрешна административна услуга на други органи, като се дава възможност възложителят да изпълни задълженията си за уведомяване за инвестиционно предложение, план и/или програма посредством внасяне до съответния компетентен орган по Закон за устройство на територията или по друг специален закон.  Допълнително в проекта на ПМС се правят предложения за нови текстове, както следва:   * в Наредбата за ОВОС, във връзка с привеждането в съответствие с чл. 95, ал.1 от влезлия в сила Закон за опазване на околната среда (ЗООС), обн. ДВ бр.98 от 27.11.2018 г., се предвижда оптимизиране на процеса по обществен достъп до информация за инвестиционните предложения, като компетентният орган обявява предложенията на интернет страницата си и уведомява писмено кмета на съответната община, район и кметство, които от своя страна да обявяват инвестиционното предложение на интернет страницата си, ако има такава, или на обществено достъпно място; * в Наредбата за ЕО - продиктувани от практическото прилагане на Наредбата, както и с осигуряването на обществен достъп до информация за планове и програми, предмет на екологична оценка: * се урежда начина на оповестяването на решението за прекратяване на процедура по екологична оценка; * за гарантиране на обществения достъп до информация за планове /програми, предмет на преценка за екологична оценка и участието на заинтересованите страни в процеса на вземане на решения, компетентният орган по околна среда ще оповестява на интернет страницата си постъпили уведомения и искания за преценяване за екологична оценка на планове и програми.   Целта на промените е намаляване на административната тежест върху гражданите и бизнеса, което води до ускоряване на инвестиционния процес, при запазване на високо ниво на защита на околната среда и човешкото здраве. Допълнително се урежда обществения достъп до информация за провежданите процедури и участието на заинтересованите страни в процеса на вземане на решения.  **2. Очаквани резултати от предлагането на проекта на Постановлението на Министерския съвет за изменение и допълнение на нормативни актове на Министерския съвет**   * Намаляване на административната и регулаторната тежест за заявителите на административни услуги в обхвата на глава шеста и седма на ЗООС; * Намаляване броя на изискваните документи и осигуряването на информация и документация по служебен път, * Отпадане на изискването за представяне от заявителите на някои официални удостоверителни документи; * Гарантиране на обществения достъп до информация за планове /програми, предмет на преценка за екологична оценка и участието на заинтересованите страни в процеса на вземане на решения; * Налична възможност възложителят да изпълни задълженията си за уведомяване за инвестиционно предложение, план и/или програма посредством внасяне до съответния компетентен орган по Закон за устройство на територията или по друг специален закон. * Изпълнение на Решение на Министерския съвет (РМС) № 704/05.10.2018 г. за приемане на мерки за трансформация на административно обслужване, както и на мерки на правителството за намаляване на административната и регулаторната тежест върху гражданите и бизнеса, както и приоритети от Програмата за управление на правителството на Република България за периода 2017 – 2021 г.   3. **Мотивирана оценка за размера на необходимите допълнителни разходи/трансфери/други плащания, които се предлага да бъдат одобрени по бюджета на първостепенния разпоредител с бюджет или по сметка за средства от Европейския съюз, за сметка на бюджети по държавния бюджет.**  Предложеният проект на акт не води до въздействие върху държавния бюджет. |

**ПРЕДЛОЖИЛ:**

**МИНИСТЪР НА ОКОЛНАТА СРЕДА И ВОДИТЕ: ....................................**

**/НЕНО ДИМОВ/**